NARIADENIE KOMISIE (ES) č. 581/2009
z 3. júla 2009,
ktorým sa mení a dopĺňa príloha I k nariadeniu Rady (EHS) č. 2377/90, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu, pokiaľ ide o gamitromycín
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2377/90 z 26. júna 1990, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu (1), a najmä na jeho článok 2,
so zreteľom na stanovisko Európskej agentúry pre lieky sformulované Výborom pre veterinárne lieky,
keďže:
(1)
Všetky farmakologicky účinné látky používané v Spoločenstve vo veterinárnych liekoch pre zvieratá určené na výrobu potravín by sa mali hodnotiť v súlade s nariadením (EHS) č. 2377/90.
(2)
Látka gamitromycín je zaradená do prílohy III k nariadeniu (EHS) č. 2377/90 pre hovädzí dobytok s uplatnením na tuk, obličky a pečeň s výnimkou zvierat, ktorých mlieko je určené na ľudskú spotrebu. Dočasné maximálne limity rezíduí (ďalej len „MRL“) pre túto látku stanovené v uvedenej prílohe vypršia 1. júla 2009. Na základe posúdenia poskytnutých dodatočných údajov Výbor pre veterinárne lieky odporučil, aby sa dočasné MRL pre gamitromycín stanovili ako konečné a aby sa táto látka následne zahrnula do prílohy I k nariadeniu (EHS) č. 2377/90 pre hovädzí dobytok s uplatnením na tuk, pečeň a obličky s výnimkou zvierat, ktorých mlieko je určené na ľudskú spotrebu.
(3)
Nariadenie (EHS) č. 2377/90 by sa preto malo zodpovedajúcim spôsobom zmeniť a doplniť.
(4)
Predtým, ako sa toto nariadenie začne uplatňovať, je potrebné členským štátom poskytnúť primeranú lehotu na to, aby mohli vykonať akékoľvek potrebné úpravy existujúcich povolení na registráciu príslušných veterinárnych liekov udelených v súlade so smernicou Európskeho parlamentu a Rady 2001/82/ES zo 6. novembra 2001, ktorou sa ustanovuje Zákonník Spoločenstva o veterinárnych liekoch (2).
(5)
Opatrenia ustanovené v tomto nariadení sú v súlade so stanoviskom Stáleho výboru pre veterinárne lieky,
PRIJALA TOTO NARIADENIE:
Článok 1
Príloha I k nariadeniu (EHS) č. 2377/90 sa mení a dopĺňa tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od šesťdesiateho dňa po uverejnení.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. júla 2009